Apple Watch

Το Apple Watch είναι μια σειρά έξυπνων ρολογιών που παράγονται από την Apple Inc. Έχουν δυνατότητες παρακολούθησης υγείας, μέτρησης καρδιακών παλμών, κλήσης και άλλα.

Το πρώτο Apple Watch κυκλοφόρησε τον Απρίλιο του 2015 και έγινε γρήγορα το smartwatch με τις περισσότερες πωλήσεις: 4,2 εκατομμύρια πωλήθηκαν το δεύτερο τρίμηνο του 2015,;  και εκτιμάται ότι περισσότερα από 115 εκατομμύρια άτομα χρησιμοποιούν ένα Apple Watch από το 2022. Η Apple εισάγει νέες γενιές του Apple Watch με βελτιωμένα εσωτερικά εξαρτήματα κάθε Σεπτέμβριο; ; ; —κάθε νέο ρολόι έχει την προσθήκη «Series» στο όνομά του, με ελάχιστες εξαιρέσεις. 

Κάθε γενιά (series) έχει πωληθεί αρχικά σε πολλές παραλλαγές που καθορίζονται από το υλικό, το χρώμα και το μέγεθος του περιβλήματος του ρολογιού (εκτός από τα οικονομικά ρολόγια, Series 1 και Apple Watch SE, που είναι διαθέσιμα μόνο σε αλουμίνιο, και το Ultra, διαθέσιμο μόνο σε τιτάνιο 49 χλστ). Από τη Series 3, υπάρχει δυνατότητα επιλογής υλικού και συνδεσιμότητα LTE. Προσφέρονται επίσης παραλλαγές ρολογιών σε αλουμίνιο με την επωνυμία Nike και σε ανοξείδωτο χάλυβα με την επωνυμία Hermès. 

 Λειτουργίες 
Το Apple Watch λειτουργεί με το λογισμικό watchOS και σε συγρονισμό με το iPhone του χρήστη για λειτουργίες όπως η διαμόρφωση του ρολογιού και ο συγχρονισμός δεδομένων με εφαρμογές iPhone, αλλά μπορεί να συνδεθεί και ξεχωριστά σε ένα δίκτυο Wi-Fi για ορισμένους σκοπούς, όπως βασικές επικοινωνίες και ροή ήχου. Τα μοντέλα που είναι εξοπλισμένα με LTE μπορούν να συνδεθούν ανεξάρτητα σε ένα δίκτυο κινητής τηλεφωνίας, συμπεριλαμβανομένων των κλήσεων, γραπτών μηνυμάτων και της εγκατάστασης εφαρμογών για κινητά, μειώνοντας ουσιαστικά την ανάγκη για iPhone μετά την αρχική σύζευξη. Το παλαιότερο μοντέλο iPhone που είναι συμβατό με οποιοδήποτε δεδομένο Apple Watch εξαρτάται από την έκδοση του λογισμικού συστήματος που είναι εγκατεστημένο σε κάθε συσκευή. Από τον Σεπτέμβριο του 2020, τα νέα Apple Watch έρχονται με προεγκατεστημένο το watchOS 7 και απαιτούν ένα iPhone με iOS 14, το οποίο είναι διαθέσιμο σε iPhone 6S ή μεταγενέστερη έκδοση.

Ανάπτυξη
Ο επικεφαλής σχεδιασμού της Apple, Τζόνυ Άιβ, άρχισε να ενδιαφέρεται για την κατασκευή ενός ρολογιού λίγο μετά τον θάνατο του Στηβ Τζομπς τον Οκτώβριο του 2011. Τον Δεκέμβριο εκείνης της χρονιάς, οι The New York Times ανέφεραν ότι η Apple εξερευνούσε διάφορες ιδέες, συμπεριλαμβανομένου ενός «iPod με κυρτό γυαλί που θα περιέβαλλε τον καρπό», με το οποίο οι χρήστες θα αλληλεπιδρούσαν μέσω της φωνητικής βοηθού Siri και το οποίο «θα μπορούσε να μεταφέρει πληροφορίες πίσω στο iPhone». Τον Φεβρουάριο του 2013, οι New York Times και η Wall Street Journal επιβεβαίωσαν ξανά ότι η Apple εργαζόταν σε ένα smartwatch με κυρτή οθόνη, ενώ το Bloomberg News ανέφερε ότι η ομάδα είχε αυξηθεί σε περίπου 100 σχεδιαστές.

Τον Μάρτιο του 2013, η Apple προσέλαβε τον πρώην επικεφαλής τεχνολογίας της Adobe, Κέβιν Λυντς, ο οποίος υπαγόταν στον Μπομπ Μάνσφιλντ, για να ηγηθεί του έργου του ρολογιού, το οποίο θα γινόταν το πρώτο μεγάλο νέο προϊόν της εταιρείας χωρίς την καθοδήγηση του εκλιπόντος συνιδρυτή Στηβ Τζομπς. Η Apple ξεκίνησε το έργο χωρίς να έχει συγκεκριμένες περιπτώσεις χρήσεως κατά νου, μη γνωρίζοντας ποια προβλήματα θα έλυνε το ρολόι, αλλά πίστευε ότι «η τεχνολογία θα μεταφερόταν στο σώμα», σύμφωνα με τον Άλαν Ντάι, που ήταν υπεύθυνος για το περιβάλλον χρήστη του. Σύμφωνα με τον Κέβιν Λυντς, η ομάδα αισθανόταν ότι οι άνθρωποι περνούσαν υπερβολικά πολύ χρόνο στο τηλέφωνό τους, ενοχλημένοι από ειδοποιήσεις, και ότι ένα ρολόι θα μπορούσε να προσφέρει «αυτό το επίπεδο αλληλεπιδράσεως […] με τρόπο πιο ανθρώπινο, τη στιγμή που είσαι με κάποιον».

Τον Ιούλιο του 2013, οι Financial Times ανέφεραν ότι η Apple είχε αρχίσει να προσλαμβάνει περισσότερους υπαλλήλους για να εργαστούν στο smartwatch, με στόχο την κυκλοφορία του στα τέλη του 2014.

Το λογισμικό εξελίχθηκε ταχύτερα από το υλισμικό. Για να το δοκιμάσει, η ομάδα δημιούργησε το πρώτο της πρωτότυπο: ένα iPhone δεμένο στον καρπό με χριτς χρατς, το οποίο εμφάνιζε το λογισμικό του Apple Watch στο πραγματικό του μέγεθος και μια εικονική κορώνα στο καντράν για είσοδο δεδομένων. Η κορώνα αργότερα μετατράπηκε σε ένα φυσικό εξάρτημα που συνδεόταν στη θύρα ακουστικών. Στα αρχικά στάδια, το περιβάλλον χρήστη και οι ενσωματωμένες εφαρμογές ήταν εμπνευσμένες από το iPhone, αλλά ήταν υπερβολικά περίπλοκες και υποβλήθηκαν σε τρεις γύρους ανασχεδιασμού, ώστε να αποφευχθούν αμήχανα μακροσκελείς αλληλεπιδράσεις που θα ενοχλούσαν τους χρήστες. Η ομάδα εργάστηκε για περισσότερο από ένα χρόνο στις δονήσεις και τους ήχους των ειδοποιήσεων, προσπαθώντας να αντικατοπτρίσει τη φύση κάθε ειδοποίησης. Πρόσθεσαν επίσης έναν τρόπο εμφάνισης ενός μενού περιβάλλοντος μέσω πιο βαθιάς πίεσης στην οθόνη, το οποίο ονόμασαν Force Touch. Σε αντίθεση με τις συνήθως περιορισμένες σχεδιαστικές επιλογές της Apple, η ομάδα πίστευε ότι ένα ρολόι θα έπρεπε να ταιριάζει στις διαφορετικές προτιμήσεις μόδας των χρηστών, γι’ αυτό επέλεξαν να προσφέρουν επιλογές σε λουράκια, μοντέλα (όπως το επιχρυσωμένο Apple Watch Edition) και καντράν.

Apple Watch Ultra
Το Apple Watch Ultra είναι μέρος της σειράς προϊόντων Apple Watch. Παρουσιάστηκε τον Σεπτέμβριο του 2022 και απευθύνεται σε αθλητές αντοχής και δραστηριότητες αναψυχής σε εξωτερικούς χώρους. Διαθέτει ανθεκτικό σχεδιασμό με φαρδύτερο λουράκι, μεγαλύτερη και φωτεινότερη οθόνη, GPS πολλαπλών ζωνών, μεγαλύτερη μπαταρία, αισθητήρα θερμοκρασίας νερού και επιπλέον λειτουργίες για καταδύσεις.

Το Apple Watch Ultra πρώτης γενιάς παρουσιάστηκε στις 7 Σεπτεμβρίου 2022, μαζί με το Apple Watch Series 8, και άρχισε να αποστέλλεται στις 23 Σεπτεμβρίου 2022. Το Apple Watch Ultra 2 παρουσιάστηκε στις 22 Σεπτεμβρίου 2023, μαζί με το Apple Watch Series 9· εκτός από το αναβαθμισμένο υλικό που κληρονόμησε από το Series 9, η φωτεινότητα της οθόνης του αυξήθηκε περαιτέρω στα 3.000 nits. Στις 9 Σεπτεμβρίου 2024, η Apple παρουσίασε μια επιλογή μαύρου χρώματος για το Apple Watch Ultra 2, καθώς και μια λειτουργία ανιχνεύσεως υπνικής άπνοιας.

Παραπομπές

Κατηγορία:Apple
Κατηγορία:Έξυπνα ρολόγια